Jytte Andersen (S), 1998-12-02:
Jeg vil gerne starte med at sige tak for de anerkendende ord om forberedelsen af det her arbejde.
Dem vil jeg gerne tage til mig, men jeg vil også godt give dem videre til mine forgængere, for de har faktisk også meget bevidst forberedt
ikke en fordanskning i ordets negative forstand, men et ønske om at få Kort- og Matrikelstyrelsens arbejde organiseret på samme måde i Sønderjylland som i det øvrige land
, og det har krævet nogen forberedelse.
Jeg har såmænd også selv glædet mig over at få et lille indblik i den sønderjyske historie.
Så tak for anerkendelsen.
Hr. Karsten Nonbo spørger, om de 32 mio. kr. nu også er nødvendige.
Jeg vil selvfølgelig godt i udvalget prøve at belyse, hvad der ligger bag de 32 mio. kr., som godt kan lyde som mange penge i forhold til den besparelse, vi får om 6-8 år på 4 mio. kr.
Jeg vil i hvert fald nok sige, at i det omfang, vi overhovedet kan bane vej for, at de folk kommer pænt væk fra det statslige system og muligvis også får løftet sig ind i det private system, synes jeg, det ville klæde Folketinget.
Men vi skal naturligvis have en belysning af, hvilke aftaler og andet der gemmer sig i de 32 mio. kr. Jeg forstod også på hr. Karsten Nonbo fra Venstre
, at man gerne vil have den samme procedure eller noget tilsvarende sat i gang i København og på Frederiksberg, som jo har en særstatus, men det er nu en anden form for særstatus, al den stund kort- og matrikelarbejdet dér er en del af den kommunale forvaltning.
Så kan man ikke sige, at situationen i København og på Frederiksberg er helt sammenlignelig med det sønderjyske område, men det kan jeg selvfølgelig også belyse over for partierne under udvalgsarbejdet.
Så spørger fru Pernille Frahm, om det er hensigtsmæssigt at lave noget om, der fungerer godt.
Jeg vil godt sige, at efter det arbejde blev sat i gang for efterhånden 10 år siden, er der faktisk gjort ganske meget for at få kvalificeret Kort- og Matrikelstyrelsens sønderjyske afdeling.
Det var ikke, fordi der fagligt set var nogen finger at sætte på det arbejde, der blev udført i det statslige regi.
Men der er gjort meget for at få det effektiviseret, gjort meget for at få en strømlinet organisation, gjort meget for at få en opkvalificering, og det i sig selv vil jo også betyde, at de medarbejdere faktisk er godt rustet til at varetage arbejdet, som jo ikke går ud af regionen, men faktisk bliver i regionen.
Jeg har meget svært ved at se, hvorfor det absolut skulle være århusianske landinspektører, der tog ned og varetog arbejdet i Sønderjylland, al den stund der faktisk er folk fra Kort- og Matrikelstyrelsen i Sønderjylland, der selv kan starte en virksomhed og ansætte nogle af dem, som tidligere har været i det statslige system.
Jeg har sådan set en forestilling om, at nogle af de 16 landinspektører, som kommer ud, gerne vil beskikkes og gerne vil starte en privat virksomhed i området.
Men for at slutte af til fru Pernille Frahm: Der er ikke noget i det her forslag, der på nogen måde kan eller skal opfattes som en kritik af de medarbejdere, som er i Kort- og Matrikelstyrelsen i det sønderjyske område.
Så også til fru Annie Lunde Hansen
: Vi tager ikke arbejdet fra 65 medarbejdere, men lægger arbejdet over i et andet regi; det bliver som sagt i regionen.
Så spørger hr. Keld Albrechtsen, om man nogen sinde har set en heldig privatisering.
Det skal jeg ikke kunne stå her og vurdere om man har, men her er der jo tale om, at der er
et stykke arbejde, der kræver nogle mennesker, som har nogle bestemte kvalifikationer, og mennesker med de kvalifikationer bliver faktisk frigjort.
Så på den baggrund er der faktisk ikke noget, der i mit sind gør, at jeg tvivler på, at der også kan skabes gode arbejdspladser i privat regi for de 65 medarbejdere, det drejer sig om.
Jeg tror egentlig ikke, der var flere spørgsmål, men jeg vil selvfølgelig godt prøve at belyse nogle af de ting, der har været rejst ønske om at få belyst.
Produktiviteten i forhold til andre dele af landet er den samme.
Der er som sagt ikke tale om en skjult kritik af medarbejderne, som har ydet et godt stykke arbejde.
Jeg vil godt til slut sige, at vi har gjort utrolig meget for at få etableret et samarbejde med arbejdsformidlingen og for at imødekomme nogle af medarbejdernes uddannelsesønsker, omskolingsønsker.
Der har været samtaler med alle medarbejdere, der har været en hotline, som det hedder nu om dage, til Kort- og Matrikelstyrelsen i København om de spørgsmål, der er dukket op fra tid til anden.
Som sagt: Jeg takker for den velvillige modtagelse af lovforslaget.